open-index/open-wikipedia-markdown huggingface dataset:
Sergei Merkurov

**Sergei Dmitrijevitš Merkurov** (; 7. november (vkj 26. oktoober) 1881 Alekhsandrapol, Jerevani kubermang, Venemaa Keisririik – 8. juuni 1952 Moskva) oli kreeka-armeenia päritolu Nõukogude Liidu skulptor. Ta oli NSV Liidu Kunstide Akadeemia akadeemik (1947) ja aastatel 1944–1949 A. Puškini nimelise Kujutava Kunsti Muuseumi direktor. Merkurovit peeti suurimaks surimaskide meistriks NSV Liidus.  Ta oli  kolme suurima Jossif Stalini monumendi skulptor NSV Liidus.  Esimene neist paiknes Jerevanis (kõrgus koos alusega 49 meetrit), teine Rahvamajanduse saavutuste näitusel Moskvas, kolmas Dubnas Moskva-nimelise kanali alguse juures. Viimatimainitu kõrval, teisel pool kanalit on siiani säilinud 37 meetri kõrgune V. I. Lenini monument, mille autor on samuti Merkurov.

## Elulugu
Sergei Merkurov sündis Alekhsandrapolis (tänapäeval Gyumri, Armeenia). Pärast poliitilist skandaali lahkus ta Kiievi Polütehnilisest Instituudist ja kolis Šveitsi, kus jätkas haridusteed Zürichi Ülikooli filosoofiateaduskonnas. Samaaegselt hakkas ta skulptor Adolf Meyeri õpilaseks. Šveitsis kohtus Merkurov Vladimir Leniniga ja käis kuulamas tema kõnesid. Aastatel 1902–1905 õppis Saksamaal Müncheni kunstikolledžis professor Wilhelm von Rümanni juures. 1905–1907 elas ja töötas Pariisis, kus sai mõjutusi Auguste Rodini töödest.

Merkurov naasis Venemaale 1907. aastal, kui Armeenia apostliku kirikupead kutsusid teda valmistama lahkunud patriarh Mkrtich Khrimiani surimaski. See oli Merkurovil esimene selletaoline.

Merkurov on muuhulgas võtnud ka Lev Tolstoi, Vladimir Lenini, Nadežda Krupskaja, Maksim Gorki, Vladimir Majakovski, Aleksei Tolstoi, Mihhail Bulgakovi, Feliks Dzeržinski, Mihhail Frunze, Clara Zetkini ja Sergei Eisensteini surimaskid.

A. Puškini nimeline Kujutava Kunsti Muuseumi direktorina päästis Merkurov Katariina Suure monumendi ja korraldas selle salajase saatmise Jerevani, kus see oli varjul kuni naasmiseni Venemaale 2006. aastal.

Merkurov on maetud Novodevitšje kalmistule Moskvas.

1984. aastal avati Gyumris skulptori perele kuulunud majas Merkurovi muuseum, kus on välja pandud 59 kuulsa inimese surimaskid, sealhulgas ka ainus algupärane V. I. Lenini surimask.

## Tunnustus

* NSV Liidu rahvakunstnik (1943)
* Stalini preemia laureaat (1941, 1951)
* Lenini orden (1939)
*valiti NSV Liidu Kunstide Akadeemia akadeemikuks (1947)
* Tööpunalipu orden (1947, 1952)

## Viited


## Välislingid
Prak Sokhonn

**Prak Sokhonn** (khmeeri keeles ប្រាក់ សុខុន; sündinud 3. mail 1954 Phnom Penhis) on Kambodža poliitik.

Aastatel 1972–1975 õppis ta Phnom Penhis õigusteadust. Prak Sokhonn asus Kambodža armee teenistusse 1979. aastal. 1979–1986 töötas ta Kambodža armee ajalehes ajakirjanikuna. 1986–1992 oli ta sama ajalehe asetoimetaja. 1989. omandas ta diplomi Ajakirjanike Õppe Rahvusvahelises Instituudis Budapestis. 1993. aastal töötas ta Kambodža armee infoteenistuse ülemana ja armee pressiesindajana. 1993. aastal omandas ta diplomi Rahvusvahelises Avaliku Halduse Instituudis Pariisis. 1993–1998 töötas ta Kambodža peaministri nõunikuna. 1999. aastal oli ta Kambodža suursaadik Prantsusmaal, Belgias, Hollandis, Austrias, Taanis, Rootsis, Soomes, Euroopa Liidus ja Ühinenud Rahvaste Organisatsiooni juures Genfis. 2001. aastal omandas ta diplomi Diplomaatiliste ja Strateegiliste Uuringute Keskuses Pariisis. 2003–2013 töötas ta peaministri nõunikuna, Kambodža Ministrite Nõukogu büroo riigisekretärina ja ministrina peaministri käsutuses. 2013. aasta septembrist kuni 2016. aasta aprillini oli ta Kambodža posti- ja telekommunikatsiooni minister. Alates 2016. aasta aprillist kuni 2023. aasta augustini oli ta Kambodža välisasjade ja rahvusvahelise koostöö minister. 2018. aasta septembrist kuni 2023. aasta augustini oli ta ka Kambodža asepeaminister.

## Viited
Kriminaalpreventsioon

**Kriminaalpreventsioon** ehk **kuriteoennetus** (inglise keeles *crime prevention*) on mis tahes tegevus, mille eesmärk on vähendada või ennetada kuritegevust.

Riik on avaliku korra tagamise poliitika elluviija. Eestis koordineeriib süütegude ennetamist ja seab kriminaalpoliitika eesmärke selleks loodud süteoennetuse nõukogu, mille asjaajamist korraldab Justiitsministeerium.

## Kriminaalpreventsiooni liigid
Levinud on kolmikliigendus, mis jagab kriminaalpreventisooni liikideks, sõltuvalt sellest, kellele nad on suunatud. Esmatasandi preventsiooni moodustavad mõjutusvahendid, mis on suunatud tervele ühiskonnale ja asjaoludele, mis võivad põhjustada kuritegelikku tegevust. Teise tasandi ennetustegevus on suunatud isikutele ja grupidele, kelle käitumine võib kõige tõenäolisemalt kriminaalseks muutuda. Kolmanda tasandi preventsiooniga püütakse kuriteo toimepannud isikuid taaslülitada seaduskuulekate inimeste keskkonda.

## Kriminaalpreventsiooni vahendid
Riigi kriminaalpoliitika esmane eesmärk on korduvkuritegevuse ja alaealiste kuritegevuse ennetamine. Suuremat tähelepanu pööratakse ka organiseeritud kuritegevuse ennetamisele ning sellele reageerimisele.

Alaealiste kuritegevuse ennetamise peamised meetmed on järgmised:

* koolikohustuse mittetäitmise, koolikiusamise ja teiste turvalisust mõjutavate probleemide vältimine;
* alaealiste komisjonide ja nende mõjutusvahendite ühtlane kvaliteet üle Eesti, kohalike komisjonide loomine;
* erikoolides alaealiste iseseisva õiguskuuleka toimetuleku toetamine;
* alaealiste kurjategijate kriminaalasjade kiire menetlemine.

Korduvkuritegevuse ennetamiseks on loodud:

* rehabilitatsiooniprogrammid kurjategijatele, sh seksuaalkurjategijatele, ja narkomaaniaravi vangistuse alternatiivina sõltuvushäirega kurjategijatele;
* üle-eestilise tugiisikusüsteemi loomine, et toetada vanglast vabanenute iseseisvat toimetulekut;
* korduvkurjategijate retsidiivsuse (korduskuritegevuse) uuring;
* alternatiivkaristuste eelistamine vähem ohtlikumatele kurjategijatele;
* vanglate reformi läbiviimine ja laagri tüüpi vanglate sulgemine.

Organiseeritud kuritegevuse vastases võitluses püütakse vähendada kuritegevusest saadavat tulu, selleks kasutades ja arendades rahvusvaheliste organisatsioonide instrumente.

## Kriminogeensed faktorid
Korduvkuritegevuse oluline ennetusmeede on riskihindamine, mille toel on võimalik välja selgitada kuritegeliku käitumise põhjused ja uue kuriteo toimepanemise tõenäosus.

Staatilised riskitegurid on näitajad, mis suurendavad riskikäitumise tõenäosust ja mida pole käitumise muutmisega võimalik vähendada. Need on näiteks sugu, sõltuvusainete tarvitamise kogemus või vanus esmakordse kuriteo toimepanemise ajal. Tänapäeval ollakse seisukohal, et dünaamiliste (muutustele avatud) riskitegurite mõjutamise kaudu võib ära hoida korduskuritegude toimepanemist. Neid riskitegureid vähendatakse haridusprogrammide, arstiabi, töö ja muude tegevuste kaudu.

## Viited
Sihtmäärang

**Sihtmäärang** on korraldus, millega testaator (pärandaja) määrab oma testamendis pärandile sihtotstarbe ehk eesmärgi ja nimetab isiku, kes pärandit või osa sellest määratud otstarbel peab valitsema (sihtmäärangutäitja).

Sihtmäärang kohustab pärijat või annakusaajat kasutama pärandatud vara või annakut (teatud varalist hüve: asja, rahasummat, õigust, nõuet, kohustusest vabastamist või muud üleantavat hüve) kindlal sihtotstarbel. Pärandaja korraldusi (näiteks annakuid ja sihtmääranguid) peab täitma üksnes pärandvara arvel. Sihtmäärang võib olla pärimislepingu lepinguline element (siduva toimega korraldused), mida hiljem ühepoolselt ei saa muuta. Eestis puuduvad asjakohased kohtukaasused sihtmäärangu kohta.

## Sihtmäärangu täitja

Sihtmäärangu täitjal on sihtmäärangu täitmiseks määratud vara suhtes testamenditäitja (viimse tahte elluviija) õigused ja kohustused. Kohus võib määrata sihtmäärangu täitmata jätmisel huvitatud isiku avalduse alusel selle täitmiseks hooldaja. Kui sihtmäärang näeb ette sihtasutuse loomist, siis on hooldaja kohuseks on ka vastava sihtasutuse registreerimine ning juhtorganite loomine. Sihtmäärangu täitjaks võib olla olemasolev õigus- ja teovõimeline füüsiline või juriidiline isik või määrangu alusel loodav juriidiline isik (näiteks sihtasutus). Sihtmäärangu täitja kohustus on pärandaja tahte võimalikult täpne ellu viimine. Ta ei ole pärandvara omanik, vaid selle valitseja. Sihtmäärangu täitjalt saab nõuda kohustuste täitmist alles alates ülesande vastuvõtmisest. Ülesande vastuvõtmine on vabatahtlik, sellest hiljem loobumine on võimalik ainult mõjuval põhjusel. Vastuvõtmiseks ja loobumiseks tuleb teha notarile avaldus.

Kohustuste täitmise järjekorras on sihtmäärang kolmandas järjekorras ehk eelnevalt täidetakse pärandi arvel järgmisi kohustusi: 

# pärandaja matus, perekonnaliikmete ülalpidamine, pärandi hoid; 
# võlanõuded; 
# annakud, sihtkäsundid ja sihtmäärangud.

## Näited

# "Pärandaja määrab, et tema pärandvarast tuleb eraldada mingi kindel rahasumma selle gümnaasiumi puudustkannatavatele õpilastele toetuse maksmiseks, mille vilistlane ta ise on. Selleks näeb pärandaja ette, et iga-aastaste toetuste maksmise korra ning toetuse saajate nimekirja peab kinnitama ja sihtotstarbelist vara käsutama gümnaasiumi direktor."
# "Pärandaja, kelle poeg on hukkunud joomatõve tõttu, teeb testamendis sihtmäärangu, mille kohaselt tuleb tema pärandvarast eraldada kinnisvara (krunt ja sellel asuv hoone) ning selle baasil luua alkoholivastase selgitustöö keskus. Selleks näeb pärandaja ette ka rahasumma ning sihtmäärangu täitjaks määrab ta kohaliku karskusseltsi, mille liige pärdandaja oli."

Näidetes toodud juhtudel ei ole pärijatel varale õigusi ning see läheb sihtmäärangu täitja käsutusse. Tõrgete tekkel võidakse asjast huvitatud isiku taotlusel määrata sihtmäärangu täitmiseks hooldaja.

## Viited
Māra (budism)

**Māra** (sanskriti ja paali keeles *māra* 'surmaja, hävitaja'; tiibeti keeles *bdud*; hiina keeles 魔 *mo*; jaapani keeles *ma*) on budistlikus mütoloogias deemon või jumalus, budistlikus kosmoloogias ihade valla valitseja.

Nimi Māra esineb budismi kõigi põhivoolude tekstides. Māra peamiseks funktsiooniks peetakse olendite, eriti bodhisattvate takistamist nende püüdlustes jõuda virgumisele. Budismi mütoloogias allub Mārale arvutu hulk kurje vaime ja jumalusi, kes personifitseerivad inimese meeleplekke (himu, viha, kõrkus jt). Māra tütred kehastavad seksuaalkirgi. Paljude budistlike legendide meelisteemaks on kirjeldused, kuidas Māra kiusas Šākjamunit, kui too oli bodhipuu all virgumas.

Traditsioonilises budismis võib eristada Māra mitmeid tüüpe:

* *Kleśa-māra*, meeleplekkide personifikatsioon, ahnuse, vihkamise ja rumaluse väljendus.
* *Mṛtyu-māra*, surma personifikatsioon.
* *Skandha-māra*, isiksusliku vaate või kogu tingimusliku eksistentsi metafoor.
* *Devaputra-māra*, ihade valla valitseja ja hävitaja, kes püüdis Šākjamunit takistada virgumise saavutamisel.

## Vaata ka

* Mae Thorani

## Viited
Bruno Fornaroli

**Bruno Fornaroli Mezza** (sündinud 7. septembril 1987 Saltos) on Uruguay-Austraalia jalgpallur, kes mängib ründajana Austraalia kõrgliiga klubis Perth Glory ja Austraalia jalgpallikoondises.

Ta alustas klubikarjääri Uruguay suurklubis Nacional, mille põhimeeskonnas debüteeris ta 2006. aastal. Hooajal 2007–08 lõi ta Uruguay kõrgliigas 15 väravat.

2008. aasta liitus ta Itaalia kõrgliiga klubiga Sampdoria, kuid ei suutnud seal läbimurret teha. 2009. aastal mängis ta Sampdoriast laenul Argentina kõrgliiga klubis San Lorenzo, hooajal 2009–2010 Hispaania esiliiga klubis Recreativo de Huelva ja 2011. aastal taas Nacionalis, kellega tuli sel aastal Uruguay meistriks.

Hooajal 2012–2013 mängis Fornaroli Kreeka kõrgliiga klubis PAE Panathinaikόs. Seejärel kuulus ta aastatel 2014–2015 Uruguay kõrgliiga klubi Danubio ridadesse. Hooajal 2013–14 tuli ta Danubioga Uruguay meistriks.

2015. aasta augustis sõlmis ta lepingu Austraalia kõrgliiga klubis Melbourne City. Esimesel hooajal lõi ta liigas 25 väravat, millega oli liigas suurim väravakütt. Ta valiti sel hooajal liiga hooaja sümboolsesse koosseisu ja koos Aaron Mooyga Melbourne City hooaja parimaks mängijaks. 2016. aastal võitis ta klubiga Austraalia karika.

2019. aasta märtsis sõlmis ta kaheaastase lepingu Perth Gloryga.

Fornaroli kuulus Uruguay kuni 17-aastaste koondisse 2003. aastal Lõuna-Ameerika omavanuste meistrivõistlustel. 24. märtsil 2022 debüteeris ta 34-aastaselt Austraalia jalgpallikoondises MM-i valikmängus Jaapani vastu, saades 34-aastaselt Austraalia koondise vanimaks debütandiks.

## Saavutused
;Nacional
*Uruguay Primera División: 2010–2011
;Danubio
*Uruguay Primera División: 2013–2014
;Melbourne City
*FFA Cup: 2016
Rytro

**Rytro** on küla Poolas Väike-Poola vojevoodkonnas Nowy Sączi maakonnas, Rytro valla halduskeskus. Rytro asub Popradi jõe kaldal, Slovakkia piirist ligikaudu 8 km kaugusel, Nowy Sączist umbes 14 km lõunas.

Rytro on turismi- ja puhkekeskus. Seal asuvad Baniska metsareservaat (17, 7 ha) ja 14. sajandil ehitatud rüütlilossi varemed.

## Viited
Karmo Kurvits

**Karmo Kurvits** (sündinud 1. märtsil 1986) on Eesti koolijuht.

Karmo Kurvits on lõpetanud Tartu Ülikooli ja saanud sotsiaalteaduste magistrikraadi. 

Aastatel 2014–2024 oli ta Võru Gümnaasiumi direktor. Varem on ta olnud Tartu Kunstigümnaasiumis ja Miina Härma Gümnaasiumis õppejuht. 2023–2024 oli ta ka Kammeri Kooli direktori kohusetäitja. Alates 2024. aasta septembrist kuni 2025. aasta veebruarini oli ta Kohtla-Järve Järve Kooli direktori kohusetäitja. Hetkel juhib ta Tartu Erakooli gümnaasiumiosa.

## Tunnustus
* 2013 Aasta ettevõtlusõpetaja
* 2017 Vabariigi Presidendi hariduspreemia
* 2024 Võru linnapea vapimärk

## Viited

## Välislingid
* Karmo Kurvits "Terevisioon", 30. oktoober 2020 (video, 6:15)
* Tomi Saluveer, Võru koolijuht täitis oma lapsepõlveunistuse Lõuna-Eesti Postimees, 23. oktoober 2020
* Võru gümnaasiumi direktor sai noore haridustegelase preemia *LounaLeht.ee*, 15. detsember 2017
* Võru riigigümnaasiumi direktoriks saab Karmo Kurvits Wõrumaa Teataja, 13. august 2014
Eponž

**Eponž** (inglise keeles *pongee*) on üldnimetus pehmetele, kergetele ja tihedatele labases siduses siidkangastele, mida toodeti Hiinas ja mis oli tähtis ekspordiartikkel; eponži kootakse tänapäevani paljudes tekstiilivabrikutes eriti Sichuani, Anhui, Zhejiangi ja Jiangsu provintsides.

Kangaid nimetatakse päritoluprovintsi järgi: honan, šantung, antung, ningai. Kangaste raskus varieerub 36–50 grammini ruutmeetri kohta. Kasutatakse pluuside õmblemiseks, voodriteks, aga ka vihmavarjukangana.

## Viited
Douglas Luiz

**Douglas Luiz Soares de Paulo** (tuntud kui **Douglas Luiz**; sündinud 9. mail 1998 Rio de Janeiros) on Brasiilia jalgpallur, kes mängib keskpoolkaitsjana Premier Leauge klubis Aston Villa laenul Itaalia kõrgliiga klubist Torino Juventus ja Brasiilia jalgpallikoondises.

Ta alustas klubikarjääri Brasiilia klubis Vasco da Gama, mille põhimeeskonnas debüteeris ta 2016. aastal.

2017. aastal sõlmis ta lepingu Manchester Cityga. Aastatel 2017–2019 mängis ta Manchester Cityst laenul Hispaania kõrgliiga klubis Girona.

2019. aasta juulis liitus ta Aston Villaga. Sama aasta 17. augustil lõi ta mängus Bournemouthi vastu oma esimese värava Inglismaa kõrgliigas.

Suvel 2024 liitus ta 50 miljoni euro eest Juventusega.

Brasiilia jalgpallikoondises tegi Douglas Luiz debüüdi 19. novembril 2019 sõprusmängus Lõuna-Korea vastu.

## Viited

## Välislingid
Sergei Širokov

**Sergei Sergejevitš Širokov** (vene keeles Серге́й Серге́евич Широков; sündinud 10. märtsil 1986 Moskvas) on Venemaa jäähokimängija, kes mängib KHL-i klubis Moskva Spartak ründajana paremäärel.

Ta alustas klubikarjääri Moskva CSKA-s, mille meeskonnas debüteeris ta Venemaa kõrgliigas hooajal 2004–05. Alates järgmisest hooajast kuulus ta klubi põhikoosseisu.

2006. aastal valiti ta NHL-i ''draft''is Vancouver Canucksi poolt 163. valikuna. Põhja-Ameerikas mängis ta aastatel 2009–2011 kaks hooaega, põhiliselt American Hockey League'i klubis Manitoba Moose.  Aastatel 2010 ja 2011 valiti ta AHL-i tähtede mängule. NHL-is sai ta Canucksi meeskonnas väljakule kokku kaheksas mängus. Ainsa värava lõi ta NHL-is 18. jaanuaril 2011 mängus Colorado Avalanche'i vastu.

2011. aastal naasis Širokov Moskva CSKA-sse. 2013. aasta novembris siirdus ta Omski Avangardi. 2015. aasta detsembris liitus ta Peterburi SKA-ga, kellega võitis 2017. aastal Gagarini karika. Aastatel 2018–2020 mängis Širokov taas Avangardis.

2020. aasta mais liitus ta Spartakiga.

KHL-i tähtede mängul on Širokov osalenud aastatel 2012, 2013 ja 2019.

2018. aasta taliolümpiamängudel võitis Širokov Venemaa olümpiavõistkonnaga kuldmedali. Lisaks on ta Venemaa jäähokikoondise koosseisus tulnud aastatel 2012 ja 2014 maailmameistriks.

## Välislingid

* Sergei Širokov NHL.com lehel
* Sergei Širokov hockeydb.com lehel
Ivan Alfjorov

**Ivan Alfjorov** (vene keeles Иван Прокопьевич Алфёров 22. märts 1897 Mõsovskaja Vologda kubermang – 12. august 1979 Moskva) oli Nõukogude Liidu väejuht, kindralleitnant.

Ta sündis aastal 1897 Mõsovskajas Vologda kubermangus (praeguse haldusjaotuse järele Kirovi oblasti Luza rajoonis) talupoja perekonnas. Ta alustas sõjaväeteenistust 1916. aastal 216. tagavarapolgus Kozlovis (praegu Mitšurinsk). Aastal 1917 lõpetas ta Moskva lipnike kooli. Pärast lipnike kooli lõpetamist teenis nooremohvitserina 8. Soome laskurkorpuses, mis sõdis Esimeses maailmasõjas 7. armee koosseisus edelarindel.
Otšakiv

**Otšakiv** (ukraina keeles Очаків) on linn Ukraina Mõkolajivi rajoonis Mõkolajivi oblastis.

## Üldteave
Linn asub Musta mere Dnepri-Bugi limaani ääres. Lähim suurem linn on Mõkolajiv.

## Galerii

Очаківський пляж.jpg|Otšakivi rand
Миколаївська церква Очаків.JPG|Püha Nikolai kirik Otšakivis

## Vaata ka
*Otšakivi piiramine (1670),
*Vene-Türgi sõda (1735–1739), Otšakivi piiramine (1737)
*Vene-Türgi sõda (1768–1774), Otšakivi piiramine (1771)
*Vene-Türgi sõda (1787–1792), Otšakivi piiramine (1788)

## Viited

## Välislingid
*Otšakivi linnanõukogu
Honan

**Honan** on Hiinas Honani provintsis toodetud kerge siidkangas, eponžidest kõige peenem. Honan on traditsiooniliselt kootud labases siduses ja koeks kasutati ebaühtlast kreemvalget metsikute siidiliblikate siidniiti. Honan on eponžidest ainuke, mida saab kergesti värvida ka taimsete värvainetega; ta värvub kergesti ja ühtlaselt. Kangas on mati pinnaga ja tugeva koestruktuuriga, sellest tehakse luksuslikke kardinaid, padjakatteid ja eriti lambivarjusid. Tänapäeval nimetatakse honaniks ka sarnase struktuuri ja välimusega tehiskiust kangaid.

## Viited
Nikola Selaković

**Nikola Selaković** (serbia keeles Никола Селаковић; sündinud 30. aprillil 1983 Titovo Užices) on Serbia jurist ja poliitik.

Nikola Selaković on omandanud Belgradi ülikoolis bakalaureuse- ja magistrikraadi õigusteaduse alal. Doktoriõpinguid alustas ta samas ülikoolis 2010. aastal.

Alates 27. juulist 2012 kuni 27. aprillini 2014 oli ta Serbia justiits- ja avaliku halduse minister. Alates 27. aprillist 2014 kuni 11. augustini 2016 oli ta Serbia justiitsminister.

Alates 28. oktoobrist 2020 kuni 26. oktoobrini 2022 oli ta Serbia välisminister.

## Tunnustus
*on valitud Venemaa Kunstide Akadeemia välisliikmeks

## Viited
Antung

**Antung** (inglise keeles *antung silk*) on Hiinast Andongist pärit labases koes siidkangas, kootud puhastatud tussarsiidist. Kangas on tugev, pehme ja peen, kergete ebatasasustega koelõngades. Mõnikord kasutatakse antungis puuvillaga või tehiskiuga kokkukedratud siidi. Kangas on värvimata olekus soojatooniline beež, kuid on hästi värvitav. Antungi kasutatakse rõivakangana, voodrikangana, siidimaaliks ja sisustustekstiilides, näiteks padjakateteks ja lambivarjudeks.

## Viited
Alexander Steffensmeier

**Alexander Steffensmeier** (sündinud 1977. aastal Lippstadtis) on saksa illustraator ja lastekirjanik. 

Ta õppis Fachhochschule Münsteris disaini õppesuunal illustratsiooni ning hakkas juba õpingute ajal raamatuid kirjutama ja illustreerima. Alates 2003 on ta vabakutseline illustraator ja kirjanik ning elab Münsteris. Tal on ilmunud üle 30 raamatu ja neid on tõlgitud rohkem kui 20 keelde. Samuti osaleb Steffensmeier lastele mõeldud haridusliku sisuga multimeediateoste loomises. Neis tutvustatakse heliloojaid (nt Ludwig van Beethoven), teadlasi (Galileo Galilei, Charles Darwin) jt. 

Eesti lugejatele on tuntuim tema lehm Liselotte sari, mille esimese raamatu ilmumisest Saksamaal möödub 2026. aastal 20 aastat. Liselotte raamatute põhjal tehtud multifilme on näidatud ka ETVs.

## Teoseid
* "Lieselotte lauert", 2006
* "Lieselotte im Schnee", 2007
* "Gute Idee! Erfinder verändern die Welt", 2007
* "Lieselotte sucht einen Schatz", 2009
* "Lieselottes Abenteuer. Hörbuch", 2009
* "Malen mit Lieselotte. Ausmalbuch", 2009
* "Lieselotte macht Urlaub", 2011
* *Lieselotte ist krank", 2013
* "Lieselotte sucht", 2014
* "Ein Geburtstagsfest für Lieselotte", 2016
* "Lieselotte freut sich auf den Frühling", 2022
* "Lieselotte – ein Bauernhof voller Abenteuer", 2025

## Eesti keeles ilmunud
* "Liselotte sünnipäevapidu", 2022 (värsid Leelo Tungal), Kirjastus Karrup, Tallinn 2022
* "Mis kell on, Liselotte?" (värsid Leelo Tungal), Kirjastus Karrup, Tallinn 2017
* "Lehm Liselotte otsib aaret" (värsid Leelo Tungal), Kirjastus Karrup, Tallinn 2017
* "Mängime peitust, Liselotte!" (tõlkinud Kirjastus Karrup), Kirjastus Karrup, Tallinn 2017
* "Lehm Liselotte mängib peitust" (värsid Leelo Tungal), Kirjastus Karrup, Tallinn 2014
* "Värvi koos Liselottega" (värsid Leelo Tungal), Kirjastus Karrup, Tallinn 2014

## Viited

## Välislingid
*Steffensmeieri koduleht
*Steffensmeieri blogi
Nacer Chadli

**Nacer Chadli** (sündinud 2. augustil 1989 Liège'is) on Belgia jalgpallur, kes mängib ründava poolkaitsja või äärepoolkaitsjana Türgi kõrgliiga klubis İstanbul Başakşehir ja Belgia jalgpallikoondises.

Ta alustas klubikarjääri Hollandi klubis AGOVV Apeldoorn, mille koosseisus debüteeris ta Hollandi esiliigas hooajal 2007–08. Hooajal 2009–10 lõi ta Hollandi esiliigas 17 väravat. Seejärel siirdus ta Hollandi kõrgliiga klubisse Twente.

Aastatel 2013–2016 mängis Chadli Inglismaa kõrgliigas Tottenham Hotspuri ridades. Individuaalselt oli tema edukaim hooaeg 2014–15, kui ta lõi Inglismaa kõrgliigas 11 väravat.

2016. aasta augustis siirdus ta 13 miljoni naelsterlingi eest West Bromwich Albioni. Chadli sai sellega klubi suurimaks ostuks. Hooajal 2016–17 lõi ta liigas viis väravat. Järgmisel hooajal pääses ta Inglismaa kõrgliigas väljakule vaid viies mängus ja lõi ühe värava. Lisaks jäi West Bromwich Albion liigas viimaseks ja langes kõrgliigast välja.

2018. aasta augustis sõlmis Chadli kolmeaastase lepingu Prantsusmaa kõrgliiga klubiga Monaco. Hooajal 2019–20 mängis ta laenul Belgia kõrgliiga klubis Anderlecht.

2020. aasta septembris sõlmis ta kaheaastase lepingu İstanbul Başakşehiriga.

Tal on nii Belgia kui ka Maroko kodakondsus (tema isa on Maroko päritolu). 17. novembril 2010 debüteeris ta Maroko jalgpallikoondises. Seejärel otsus ta koondises esindama hakata hoopis Belgiat. Belgia koondises tegi ta debüüdi 9. veebruaril 2011 sõprusmängus Soome vastu. Koondisekarjääri esimese värava lõi ta sama aasta 29. märtsil EM-i valikmängus Aserbaidžaani vastu. Ta on kuulunud Belgia koondisse 2014. ja 2018. aasta maailmameistrivõistlustel ning 2021. aasta Euroopa meistrivõistlustel.

## Välislingid
Hans Hateboer

**Hans Hateboer** (sündinud 9. jaanuaril 1994 Beertas) on Hollandi jalgpallur, kes mängib paremkaitsjana Itaalia kõrgliiga klubis Atalanta ja Hollandi jalgpallikoondises.

Ta alustas klubikarjääri Groningenis, mille koosseisus debüteeris ta Hollandi kõrgliigas hooajal 2013–14. 2015. aastal võitis ta Groningeniga Hollandi karika.

2017. aasta jaanuaris liitus ta Atalantaga.

Hollandi jalgpallikoondises tegi Hateboer debüüdi 23. märtsil 2018 sõprusmängus Inglismaa vastu. 

## Saavutused
;Groningen
*KNVB beker: 2014–15
Teenri tänav

**Teenri tänav** (*Dienerstraße*, Лакейская ул.) oli tänav Tallinna vanalinnas Raekoja platsi juures.

1554.–1555. aastal ehitati Raekoja platsi loodenurka Tallinna uus vaekoda ja vaekoja hoone taha Kinga tänava ja Mündi tänava vahele tekkis kitsas Teenri tänav. Selle ääres elasid paljud rae palgal olevad ametimehed ja teenijad (pillimehed, raesõdurid jt). 18. sajandi lõpus ehitati tänava äärde ühekorruseline pritsikuur. Hiljem olid hoones kauplused. 

1918. aastal omandas riidekaupmees Ivan Jegorow kaks maja Pika, Mündi, Kinga ja Teenri tänava vahelises kvartalis ja järgnevalt laiendas ta oma valdusi peaaegu tervele kvartalile. Ta püstitas sellele moodsa hooneteansambli, kuhu kuulus ka Jegorovi maja (Raekoja plats 8).

Tänav kuulus Riigivolikogu 1. valimisringkonda, kust valiti Ado Anderkopp, Tallinna 6. linnajakku, Tallinna 2. jaoskonnakohtu jaoskonda ning Tallinna 1. jaoskonna kohtu-uurija jaoskonda.  

1944. aasta märtsipommitamises hävis Tallinna vaekoda ja selle põlenud müürid lammutati 1945. aastal. Siis kadus ka Teenri tänav.

## Viited
Davy Klaassen

**Davy Klaassen** (sündinud 21. veebruaril 1993 Hilversumis) on Hollandi jalgpallur, kes mängib poolkaitsjana Itaalia kõrgliiga klubis Milano Inter ja Hollandi jalgpallikoondises.

Ta alustas oma klubikarjääri Amsterdami Ajaxis. Amsterdami Ajaxi noorteakadeemiaga liitus ta 2004. aastal. Hollandi kõrgliigas debüteeris ta Ajaxi meeskonnas 2011. aastal. Samal aastal valiti ta Ajaxi tulevikutalendiks. Ajaxi põhikoosseisu murdis ta hooajal 2013–14. Ta lõi sel hooajal Hollandi kõrgliigas 10 väravat. Samal hooajal valiti ta Ajaxi aasta talendikamaks mängijaks ja üldse kogu Hollandi jalgpalli aasta parimaks talendiks. Hooajal 2015–16 lõi ta Hollandi kõrgliigas 13 väravat ja hooajal 2016–17 14 väravat.

2017. aasta juunis sõlmis ta viieaastase lepingu Inglismaa kõrgliiga klubiga Everton. Hooajal 2017–18 pääses ta Evertoni meeskonnas väljakule vaid 16 mängus, sh seitsmes kõrgliiga mängus.

2018. aasta juulis siirdus ta Saksamaa kõrgliiga klubisse Bremeni Werder, kus mängis kaks hooaega. 2020. aasta oktoobris naasis Klaassen Ajaxi.

Suvel 2023 lõppes tema leping Ajaxiga ning ta liitus Milano Interiga.

Hollandi jalgpallikoondises tegi Klaassen debüüdi 5. märtsil 2014 sõprusmängus Prantsusmaa vastu. Koondisekarjääri esimese värava lõi ta 31. märtsil 2015 sõprusmängus Hispaania vastu.

## Saavutused
;Ajax
*Eredivisie: 2011–12, 2012–13, 2013–14, 2020–21, 2021–22
*KNVB beker: 2020–21
*Johan Cruijff Schaal: 2013
*UEFA Euroopa Liiga: Teine koht 2016–17
Martin Hõbemägi

**Martin Hõbemägi** (sündinud 18. detsembril 1997 Tartus) on Eesti rendžumängija ja -õpetaja (rendžu 7. dan). 

Lõpetas 2017 Tallinna Reaalkooli, õppis 2018 Riias Stockholmi Kõrgemas Majanduskoolis ja 2019 alustas õpinguid Tartu Ülikooli majandusteaduskonnas.

2017. aastal alustas ta tööd mõttemängude õpetajana Eesti koolides ja institutsioonides, näiteks huvikeskus Kullo. 

## Sportlaskarjäär
Karjäär algas 2006 Tallinna huvikeskuses Kullo Ants Soosõrva käe all. Tulnud 2008 kuni 12-aastaste, 2014 ja 2016 kuni 23-aastaste ja 2018 kuni 25-aastaste vanuseklassis noorte maailmameistriks ning 2009 kuni 12-aastaste, 2013 kuni 18-aastaste ja 2015, 2019 kuni 23-aastaste vanuseklassis Euroopa meistriks. Võitnud lisaks noorte MM-il kuni 18-aastaste vanuseklassis ja 2019 kuni 23-aastaste vanuseklassis hõbeda ning täiskasvanute EM-il 2014 hõbeda. Kuulunud MM-il 2014 ja 2016 kulla võitnud Eesti koondisse, võites viimasel neist kõik oma mängud. Tulnud 2013 rendžus ja 2016 gomokus Eesti meistriks. 

Saanud gomokus 2010 EM-il hõbeda, kuni 23-aastaste vanuseklassis EM-il 2015 kulla ning MM-il 2016 kulla ja 2018 pronksi. Mõttespordi olümpia üldkokkuvõttes 2018 teine ja 2019 kolmas ning 2013 noorte mõttespordi olümpia võitja. Mänginud 2013 ja 2015 rendžu maailmameistrivõistluste finaalis, saades mõlemas 11. koha ja 2019 gomoku maailmameistrivõistluste finaalis, saades 6. koha. 

Boku maailmameister 2015, 2017, 2018 ja 2019. Eesti meister Katanis 2018 ja Eesti teine Carcassone'is 2018. 

Superfuti maailma edetabeli ülekaalukas liider ja mitmekordne Superfutmastersi võitja. Pokkeri amatöörsarja maailmameister 2015 ja kolmas 2014. Kamisado maailma teine 2014, Hare & Tortois'i maailma teine 2018.

## Viited

## Välislingid
*
Duchesse

***Duchesse*** ([düšess]; prantsuse keeles *satin duchesse* 'hertsoginna satään') on tihe raske läikiv atlass-siduses kangas. See on tiheda koega – kuni 180 lõnga sentimeetri kohta – lõimeatlass; varem kooti looduslikust siidist, tänapäeval sageli tehiskiust. Kasutatakse rõivakangana pidulike kleitide valmistamiseks.

## Omadused
*Duchesse* on pehme läikega. Kangas on satäänist raskem, selle raskus ja hea drapeeritavus tuleneb kanga tihedusest – varem kasutati *duchesse*i kudumisel 8–12-niielist atlass-sidust, mistõttu kanga pind oli eriti sile ja pehme; tänapäeval kootakse *duchesse* tavalises viie niiega atlass-siduses ja kasutatakse tugevamaid koelõngu. Puhtast siidist *duchesse*i kaal varieerub vahemikus 60–140 grammi ruutmeetri kohta, lõim on organsiinist (kahekordne peenike siidlõng, keerutatud nööritaoliselt) ja koelõng korrutatud kahest või enamast nullkeeruga filamentniidist. Erinevalt satäänist kasutatakse *duchesse*i kudumisel eelkõige siidist, atsetaatsiidist või viskoossiidist filamentlõngu, mitte merseriseeritud niiti.

## Näiteid

Dress, wedding (AM 5920-1).jpg|Jaki võltspärlitega kaunistatud rinnaesine ja kurruline varrukas
Dress, wedding (AM 5920-5).jpg|Jaki selg
Dress, wedding (AM 5920-11).jpg|Seitsmest paneelist seeliku kinnis
Dress, wedding (AM 5920-10).jpg|Seeliku esipaneel

Piltidel Aucklandi muuseumis asuv 1895. aastatest pärit viktoriaanlik kahest osast koosnev pulmakleit, mis on valmistatud suure niitearvuga *duchesse*ist (selle materjal on kirjeldatud kui "cream "Duchess" satin with imit. pearl embroidery" 'kreemikas *duchesse* kunstpärlitest tikandiga').

Kanga nimetused "satään-duchesse", "duchesse-satään" ja "duchesse" esinevad Eesti 1930. aastate teise poole moesõnavaras, eelkõige piduliku riietuse kontekstis.

Kirjakuju "düšess-satään" leidub 2018. aasta "Anne ja Stiili" jaanuarinumbris.

## Viited
Quincy Promes

**Quincy Anton Promes** (sündinud 4. jaanuaril 1992 Amsterdamis) on Hollandi jalgpallur, kes mängib ründajana Venemaa kõrgliiga klubis Moskva Spartak ja Hollandi jalgpallikoondises.

Ta alustas klubikarjääri Twentes, mille koosseisus debüteeris ta Hollandi kõrgliigas 2011. aastal. Hooajal 2012–13 mängis ta laenul Hollandi esiliiga klubis Go Ahead Eagles, lüües liigas 13 väravat. Järgmisel hooajal mängis ta Twente põhikoosseisus ning lõi Hollandi kõrgliigas 13 väravat.

2014. aasta augustis sõlmis ta lepingu Moskva Spartakiga. Ta lõi aastatel 2014–2018 kõigil neljal hooajal Venemaa kõrgliigas vähemalt 12 väravat. Hooajal 2016–17 tuli ta Spartakiga Venemaa meistriks. 2017. aastal valiti Promes mitmete väljaannete poolt Venemaa kõrgliiga aasta parimaks mängijaks. Hooajal 2017–18 oli ta Venemaa kõrgliigas suurim väravakütt (15 väravat)

2018. aasta augustis sõlmis ta viieaastase lepingu Hispaania kõrgliiga klubiga Sevilla, kuid tema arvele jäi hooajal 2018–19 vaid kolm väravat.

2019. aasta juunis naasis Promes Hollandi, sõlmides viieaastase lepingu Amsterdami Ajaxiga. Hooajal 2019–20 lõi ta Hollandi kõrgliigas 12 väravat.

2021. aasta veebruaris liitus Promes taas Moskva Spartakiga.

Hollandi jalgpallikoondises tegi Promes debüüdi 5. märtsil 2014 sõprusmängus Prantsusmaa vastu. Koondisekarjääri kaks esimest väravat lõi ta 7. oktoobril 2016 MM-i valikmängus Valgevene vastu.

## Saavutused
;Moskva Spartak
*Premjer Liga: 2016–17
*Venemaa superkarikas: 2017
;Ajax
*Johan Cruijff Schaal: 2019
Taiwani riigiehituspartei

**Taiwani riigiehituspartei** (ingl. *Taiwan Statebuilding Party*) on Taiwani partei.

2020. aasta Taiwani parlamendivalimistel saavutas partei ühe koha. Chen Po-weist sai esimene Taiwani riigiehitusparteilasest Yuani (Taiwani parlamendi) liige.

## Välislingid
* Ametlik koduleht
Lava

**Lava** on teatri kontekstis koht, kus mängivad näitlejad.
Teatris jaguneb saal kaheks- publikualaks ehk saaliks ja lavaks.

Lisaks teatrile on veel kontsertlava, millel toimuvad muusikalised etteasted.

## Vaata ka

*poodium
Nafta Inseneride Selts

**Nafta Inseneride Selts** (SPE, Society of Petroleum Engineers) on mittetulunduslik kutseorganisatsioon, mille ülesanne on koguda, levitada ja vahetada tehnilisi teadmisi nafta- ja gaasivarude ning nendega seotud tehnoloogiate uurimise, arendamise ja tootmise kohta avalikes huvides.

SPE pakub ülemaailmset foorumit nafta ja maagaasi uurimise ja tootmise spetsialistidele, et vahetada tehnilisi teadmisi ja parimaid tavasid. SPE haldab lisaks ajakirju, eelretsenseeritud ajakirju ja raamatute väljaandmist.

## Välislingid
*SPE koduleht
Zawoja

**Zawoja** on küla Poolas Väike-Poola vojevoodkonnas Sucha maakonnas, Zawoja valla halduskeskus. Zawoja asub Beskiidides, Babia Góra mäe lähedal, Slovakkia piirist umbes 10 km kaugusel.

Zawoja on turismisihtpunkt ja vaba aja veetmise ning talispordi keskus. Külas asuvad Poola Teaduste Akadeemia Loometöö Maja, puhkemajad ja pansionaadid. Zawoja paikneb merepinnast 480–700 meetri kõrgusel.

## Viited
Anne Metsis

**Anne Metsis** (sündinud 5. aprillil 1958 Märjamaal) on eesti moekunstnik ja -ajakirjanik.  

## Haridus
Ta on lõpetanud Haapsalu I Keskkooli 1976. aastal ja Eesti Riikliku Kunstiinstituudi (ERKI, edaspidi EKA) moekunsti erialal 1984. aastal.  

## Töö
### Õppejõuna
Anne Metsis on töötanud Eesti Kunstiakadeemias erialakompositsiooni ja moejoonistamise õppejõuna.

### Kunstnikuna
Anne Metsis on Eesti Moekunstnike Ühenduse liige. Esinenud moeloominguga isiku- ja EMÜ ühisnäitustel, neist olulisemad: EMÜ taaskasutusteemalised aastanäitused ja rahvusliku teema näitused “Eestlane olla...”, moepannood Stockholmi Eesti Kultuurikoondises 2003, retrospektiiv “1/2-sada armsat asja” Haapsalu Linnagaleriis 2008, “Veenused ja beach babed” Evald Okase Muuseumis 2018. Moekunstnike Ühenduse kirjanduslik moenäitus «Kõik mis tuleb, tuleb sellepärast, mis on olnud» Vilde majamuuseumis. 2023. aastal juubelinäitused Haapsalu kunstikoolis ja raamatukogus. 

### Moest ja moeajaloost kirjutajana
Moeajakirjanikuna on ta töötanud ajakirjas Anne ning moe- ja üldtoimetajana ajakirjas Eesti Naine, kaastööd on ta teinud veel mitmele ajakirjale.  

Temalt on ilmunud moeartikleid TEA ja Eesti Entsüklopeediakirjastuse teatmeteostes “XX sajandi kroonika”; “Eesti moeloomingu kvintessents” ajakirja Siluett ajaloost (Eesti Ekspress, Areen, juuni 2008); “Ajakirjaga Siluett üles kasvanud” (“Nõukogude aeg ja inimene”, Tänapäev 2004 ja Tammerraamat 2012); tõlkinud rootsi keelest “Mahevillased kudumid” (Ajakirjade Kirjastus 2012). 

Metsis on Eesti Kunstnike Liidu ja Eesti Moekunstnike Ühenduse liige. 

## Saavutused
Tema teksti ja illustratsioonidega ning Rein Seppiuse kujundatud raamat «Moetähestik», mis ilmus 2016. aastal, valiti aasta 25 kaunima Eesti raamatu hulka.

## Artikleid
* Kaie Ilves. "Anne Metsis: mood on sisemise vabaduse küsimus" Lääne Elu, 1. september 2018
* Anne Metsis: hoidku vaid, et Vikerraadio „Patuse poole“ lainele ei laskuks Eesti Ekspress / Areen, 22. august 2018
* Anne Metsis. "Eesti moe­­loomingu ­kvintessents" – artikkel ajakirja Siluett ajaloost. Eesti Ekspress / Areen, 26. juuni 2008
Stryszawa

**Stryszawa** on küla Poolas Väike-Poola vojevoodkonnas Sucha maakonnas, Stryszawa valla halduskeskus. Stryszawa asub Slovakkia piirist ligi 12 km kaugusel, Sucha Beskidzkast umbes 6 km lääneedelas.

Stryszawa on puhke- ja suvituskoht. Külas on säilinud puidust mänguasjade valmistamise traditsioonid.

## Viited
Mogens Jensen

**Mogens Jensen** (sündinud 31. oktoobril 1963 Nykøbing Morsis Morsø vallas Põhja-Jüütimaa piirkonnas) on Taani sotsiaaldemokraatlik poliitik. Ta oli 27. juunist 2019 kuni 18. novembrini 2020 toiduminister (*Minister for fødevarer, fiskeri og ligestilling og minister for nordisk samarbejde*).

Ta sündis aastal 1963 Nykøbing Morsis Morsø vallas Põhja-Jüütimaa piirkonnas. Ta on lõpetanud Morsø gümnaasiumi. Hiljem läbis ta ametiühinguliikumise juhtimiskoolituse aastatel 1997–1999 Helsingøri LO koolis.

Ta on aastast 2005 Folketingi liige.

Ta oli 27. juunist 2019 kuni 18. novembrini 2020 Taani toiduminister.
Koroonapandeemia Taanis

**Koroonapandeemia Taanis** on osa 2019. aasta sügisel Hiinast Wuhanist alanud ja 2020. aasta märtsis pandeemiaks kasvanud kiiresti leviva SARS-CoV-2 koroonaviiruse põhjustatud ülemaailmsest koroonapandeemiast.

Esimene nakatunu tuvastati Taanis 27. veebruaril. 17. novembri seisuga oli nakatunud 65&nbsp;067 inimest, haiguse läbi oli surnud 768 inimest.

2020. aasta novembris anti teada vähemalt 12 inimese nakatumisest Põhja-Jüütimaal karusloomakasvatustes peetavatelt naaritsatelt saadud viiruse muteerunud vormi (Cluster 5) kaudu.

## Andmestik

## Viited

## Välislingid
* 
*
Väino Neemeste

**Väino Neemeste** (13. veebruar 1919 Pühajärve vald – 15. aprill 2000 Tartu) oli soomepoiss ja Soome Sõjaveteranide Eesti Ühenduse liige.

Ta sündis 1919. aastal Tartumaal õpetaja ja Puka kooli juhataja pojana. Ta elas Tsirguliinas ning oli Eesti kaitseväe allohvitser auto-tankirügemendis. 

Võitles Saksa sõjaväes aastatel 1941–1943. 

Detsembris 1943 siirdus Soome, kus astus vabatahtlikuna Soome armeesse. Sai väljaõppe, lõpetas kursuse lipnikuna. Seejärel võitles ta 200. jalaväerügemendi koosseisus Soome lahe rannikul Viiburis ja Karjala kannasel. 

Autasustatud mitme medaliga. Tagasi Eestisse jõudis 1944. aastal. Elas Tartus ja töötas raudteel, hiljem oli bussijuht pensionini.

## Isiklikku

Tema vennad olid kõrgema põllunduskooli haridusega mehaanik ja põllumees Uno (21.12.1929–02.06.1997) ning õpetaja Olev (23.08.1920–16.09.2011).

## Viited
Paul Himma (pastor)

**Paul Himma** (2. juuni 1910 Võrumaa – 11. detsember 1994 Tartu) oli kondiiter ja Tartu Salemi Baptisti Koguduse vaimulik.

## Elukäik
Paul Himma sündis Võrumaal Vana-Roosa vallas Metstaga külas Metsmõisa talus põliste põllutööliste perekonnas. Tema vanemad oli Gustav ja Amalie (neiupõlvenimega Malleus) Himma. Tal oli viis õde-venda, tema ise oli lastest neljas.

Kui Paul oli nelja-aastane, suri tema ema ja isa abiellus Emilie Himmaga, kellest sai Pauli võõrasema. Aasta pärast suri ka isa. Lapsed kasvasid mõnda aega võõrasemaga, kuid sealse raske elu pärast läksid mõne aasta pärast võõraste juurde karja või tööle. Paul läks kuueaastaselt võõraste juurde karjaseks, varsti võttis ta onu, kelle nimi oli samuti Paul, ta enda hoolde. 

### Haridus

Aastatel 1932–1935 õppis Tartu Linna Majandusõpilaste Koolis kondiitri erialal ja 1956–1962 õppis Usuteaduslikel Kursustel Tallinnas.

17-aastaselt kolis Paul Tartusse ametit õppima. Ta sai Univeri pagariärisse õpipoisiks. Selle kõrvalt õppis ta Tartu Linna Tööstus- ja Majandusõpilaste Koolis kondiitriks. Kolmeaastase kursuse lõpetas ta 1935. aastal.

### Töökäik
Paul Himma töötas kondiitrina ligi 30 aastat. 1943. aastast töötas ta ka pastorina: esialgu nelipühikoguduses, mille nimi on Tartu II Evangeeliumi Kristlaste-Baptistide Usuühing. 1946. aastal liideti see Tartu Saalemi Evangeeliumi Prii Usuühinguga ning ühinenud kogudus valis pastoriks Paul Himma. Hiljem nimetati kogudus Tartu Salemi Baptistikoguduseks. Paul Himma oli Salemi koguduse pastor 1972. aastani, kui ta andis ametiposti üle nooremale usuvennale Jüri Jürgensonile. 1975. aastal kutsus Võru Baptistikogudus Paul Himma enda pastoriks ja nii töötas ta veel kümme aastat selles ametis. 

#### Töö pastorina
* 1943–1946 Tartu II Evangeeliumi Kristlaste–Baptistide Usuühingu pastor
* 1946–1972 Tartu Saalemi Evangeeliumi Prii Usuühingu (hilisema Tartu Salemi Baptistikoguduse) pastor
* 1975–1985 Võru Baptistikoguduse pastor

## Publikatsioonid
Paul Himma jutlustest on ilmunud kogumik "Suuremeelne Jumal", kus on tema jutlused 1980. aastatest.

## Isiklikku

Paul Himma oli abielus Ilse Himmaga (neiupõlvenimega Kääp). Nad abiellusid 18. aprillil 1938 Tartu Pauluse kirikus, kus neid laulatas õpetaja Harri Haamer. Paul ja Ilse Himma pojad on tõlkija Tiito Himma (1942–2017) ning eesti muusik ja kultuurikorraldaja Paul Himma (sündinud 1953).

## Viited
Rüüvöölane

**Rüüvöölane** (*Dasypus*) on vöölaste sugukonda kuuluv perekond imetajaid.

Rüüvöölased elavad Lõuna-, Kesk- ja Põhja-Ameerikas.

## Liigid
Perekonda kuulub 7 retsentset liiki.
**Dasypus hybridus*
**Dasypus kappleri*
**Dasypus novemcinctus* – üheksavöölane
**Dasypus pilosus*
**Dasypus sabanicola*
**Dasypus septemcinctus*
**Dasypus yepesi*
Auður Ava Ólafsdóttir

**Auður Ava Ólafsdóttir** (sündinud 1958 Reykjavíkis) on Islandi kirjanik ja kunstiajaloolane.

Ta on lõpetanud kunstiajaloolasena Pariisis Sorbonne'i ülikooli.

Ta töötab Islandi Ülikoolis kunstiajaloo professorina. Ta on olnud Islandi Ülikooli kunstimuuseumi direktor.

Tema romaanidest on eesti keelde tõlgitud "Arm" (originaalis "Ör"), see ilmus 2020. aastal sarjas "Põhjamaade romaan" (tõlkinud Kadri Sikk).

## Tunnustus
* 2018 Põhjamaade Nõukogu kirjandusauhind
* 2019 Prix Médicis étranger

## Isiklikku
Ta on usutunnistuselt katoliiklane.
Alex Wilkinson

**Alexander William Wilkinson** (sündinud 13. augustil 1984 Sydneys) on endine Austraalia jalgpallur (keskkaitsja).

Austraalia kõrgliigas National Soccer League debüteeris Wilkinson 2002. aastal Northern Spiriti meeskonnas.

2005. aastal liitus ta A-League'i klubiga Central Coast Mariners, kellega võitis kahel korral A-League'i põhihooaja. 2011. aastal mängis ta laenul Hiina kõrgliigaklubis Jiangsu Sainty.

Aastatel 2012–2015 mängis ta Lõuna-Korea kõrgliigaklubis Jeonbuk Hyundai Motors, kellega tuli 2014. ja 2015. aastal Lõuna-Korea meistriks. 2014. aasta hooajal valiti Wilkinson Lõuna-Korea liiga hooaja sümboolsesse koosseisu.

2016. aasta veebruaris naasis Wilkinson A-League'i, liitudes Melbourne Cityga, kus mängis hooaja lõpuni. Seejärel siirdus ta Sydneysse. 2019. aasta juulis määrati Wilkinson pärast seda, kui Alex Brosque karjääri lõpetas, Sydney kapteniks. 2021. aastal valiti Wilkinson Sydney aasta mängijaks.

Austraalia jalgpallikoondises tegi Wilkinson debüüdi 5. märtsil 2014 sõprusmängus Ecuadori vastu. Austraalia koondises mängis ta aastatel 2014–2015 kokku 16 korda. Ta kuulus Austraalia koondisse 2014. aasta maailmameistrivõistlustel ja 2015. aasta Aasia meistrivõistlustel.

Jalgpallurikarjääri lõpetas Wilkinson pärast hooaega 2022/23.

## Saavutused
;Central Coast Mariners
*A-League'i põhihooaeg: 2007–08, 2011–12
;Jeonbuk Hyundai Motors
*K League 1: 2014, 2015
;Sydney FC
*A-League'i põhihooaeg: 2016–17, 2017–18, 2019–20
*A-League'i finaalseeria: 2016–17, 2018–19, 2019–20
*FFA Cup: 2017

## Viited
Aleksei Jemelin

**Aleksei Vjatšeslavovitš Jemelin** (vene keeles Алексей Вячеславович Емелин; sündinud 25. aprillil 1986 Togliattis) on Venemaa jäähokimängija, kes mängib kaitsjana KHL-i klubis Omski Avangard.

Ta alustas klubikarjääri kodulinna klubis Togliatti Lada, mille koosseisus debüteeris ta Venemaa kõrgliigas hooajal 2004–05.

Aastatel 2007–2011 mängis ta Kaasani AK Barsi ridades. 2010. aastal võitis ta klubiga Gagarini karika. 2009–10 väljalangemismängude oli Jemelin HK MVDi mängija Martin Štrbáki kõrval resultatiivseim kaitsemängija (5+8). Hooaja 2009–10 väljalangemismängudes kogus ta punkte rohkem kui viimase kahe põhihooaja jooksul kokku.

2004. aastal valiti ta NHL-i ''draft''is Montreal Canadiensi poolt 84. valikuna. Canadiensi meeskonnaga liitus ta 2011. aastal. NHL-is mängis ta Canadiensi meeskonnas kokku kuus hooaega. Hooajal 2017–18 mängis ta Nashville Predatorsis.

2018. aasta septembris naasis Jemelin Venemaale, sõlmides lepingu Avangardiga.

2012. aastal tuli Jemelin Venemaa jäähokikoondisega maailmameistriks. Maailmameistrivõistlustelt on ta võitnud veel ühe hõbemedali ja ühe pronksmedali. Lisaks kuulus ta Venemaa koondisse 2014. aasta taliolümpiamängudel.

## Välislingid
* Aleksei Jemelin KHL.ru lehel
* Aleksei Jemelin NHL.com lehel
* Aleksei Jemelin hockeydb.com lehel
Toivo Kikkas

**Toivo Kikkas** (sündinud 19. veebruaril 1983) on eesti ajaloolane. 

## Haridus
2020. aastal lõpetas Tartu Ülikool magistrikraadiga ajaloos, samal aastal astus doktoriõppesse.

## Töö
Kikkas töötas aastatel 2020–2021 Kaitseväe Akadeemia muuseumi juhatajana.

## Organisatsioonid
Tartu Ülikooli ajalooringi esimees 2017–2018.

## Looming
Relvaõppe peajooni Eesti sõjaväeline hariduse ajaloos 1921-1940. 

Vabadussõja ajal käis ka varjatud võitlus. Tartu Postimees, 11. juuni 2021. 

Magistritöö "Võitlusvõime eesti sõdurite ja ohvitseride sõjakogemuses 1914-1920"

Jalaväepolkude majandusülemad Vabadussõjas. Tõnu Tannberg (koostaja); Katre Kaju (Toim.). Vabadussõja mitu palet. Sõda ja ühiskond aastatel 1918–1920 (521−546). Tartu: Rahvusarhiiv. (Rahvusarhiivi toimetised). 2020

Eestlased maailmasõja hakklihamasinas. Imeline Ajalugu, 7, 62−71. 2020

Toivo Kikkas; Janet Laidla. Sada aastat üliõpilasesindust Tartu Ülikoolis. Tartu: Tartu Ülikooli Kirjastus. 2020

Janet Laidla; Toivo Kikkas. Akadeemiline vabariik. Tartu Ülikooli üliõpilaskond läbi aja. Tartu: Tartu Ülikooli muuseum. 2019

Toivo Kikkas; Marie Kõiver. Ajalooringi uus hingamine. Tuna. Ajalookultuuri ajakiri, 4, 149−151. 2019

## Tunnustus
* 2018 Rahvusarhiivi tudengipreemia
*  2019 Eesti Üliõpilaskondade Liit, aasta tudengiesindaja
* 2020 Tartu Ülikooli aumärk

## Viited
Tartu Ülikooli geoloogia instituut

**Tartu Ülikooli geoloogia instituut** oli Tartu Ülikooli bioloogia- ja geograafiateaduskonna instituut (1992–2007).

Tartu Ülikooli bioloogia- ja geograafiateaduskonnas kaotati 1. septembril 1992 kateedrid ja loodi instituudid. Vastloodud Geoloogia instituudis moodustati kolm professuuri (õppetooli) – geoloogia ja mineraloogia (Aadu Loog), paleontoloogia ja stratigraafia (Madis Rubel) ja rakendusgeoloogia (Volli Kalm). Lisaks neile läks instituudi koosseisu ka geoloogiamuuseum (alates 2005. aastast Tartu Ülikooli loodusmuuseumi koosseisus).

## Instituudi direktorid
*Volli Kalm (1993–1995)
*Tõnu Meidla (1996–2003)
*Kalle Kirsimäe (2003–2007)

## Reorganiseerimine
2007. aasta 1. augustil Geoloogia instituut likvideeriti ja selle õppetoolid läksid üle vastloodud Tartu Ülikooli ökoloogia ja maateaduste Instituudi geoloogia osakonna koosseisu.
Anton Burdassov

**Anton Burdassov** (sündinud 9. mail 1991 Tšeljabinskis) on Venemaa jäähokimängija, kes mängib KHL-i klubis Peterburi SKA ründajana paremäärel.

Ta alustas klubikarjääri kodulinna klubis Tšeljabinski Traktor, mille meeskonnas debüteeris ta KHL-is hooajal 2009–10.

2012. aastal liitus ta Peterburi SKA-ga. 2015. aastal võitis ta klubiga Gagarini karika. Hooaja 2015–16 teises pooles siirdus ta Omski Avangardi.

2017. aasta mais liitus Burdassov Moskva CSKA-ga, kuid juba oktoobris müüdi tema mängijaõigused Ufa Salavat Julajevile. 2019. aasta oktoobris naasis ta SKA-sse. 2019. aastal osales Burdassov KHL-i tähtede mängul.

2011. aastal tuli Burdassov Venemaa kuni 20-aastaste koondisega juunioride maailmameistriks. Ta on kuulunud Venemaa jäähokikoondisse Euro Hockey Touril.

## Välislingid
* Anton Burdassov KHL.ru lehel
* Anton Burdassov hockeydb.com lehel
MJProduction

**MJProduction** (varem ka **Mjproductions**) on 2013. aastal Eestis asutatud produktsiooniettevõte, mis tegeleb artistide vahendamise, kontsertide korraldamise, muusika kirjutamisega ja ürituste piletimajandusega. 

MJproductioni eestvedaja on muusik, laulukirjutaja ja mänedžer Jüri Mets, kes astus meelelahutusärisse 1998. aastal ja oli tuntud kui DJ MJ. Koolidiskodelt liikus ta diskori ja korraldajana edasi väiksematesse baaridesse, klubidesse, rahvamajadesse ja ööelukeskustesse.

2009. aastast on MJproduction Vaido Neigausi, seejärel ka Ko$ka, ALISHA, Arturio produtsent. Nendest on menukaimaks osutunud Vaido Neigaus (nüüdisajal Vaido Lindström) lauluga "Kõigest loobunud" ja Kuuvalgus.

MJProduction on korraldanud üle 1500 ürituse ja kontserdi. 4. septembril 2020 korraldas MJproduction koroonapandeemiast hoolimata klubikontserdi välisartistiga.  MJproductioni vahendatud kontsertidel on esinenud näiteks Maks Barskih, Artik & Asti, Jah Khalib, Serebro, Ruki Vverh, Thomas Anders, Savage, Herb McCoy, Fancy, Niletto, Rasa, Dr Alban, Nastya Kamenskykh, 2Mashi.

Korraldatud festivalide ja algatatud üritusesarjade seas on MJ YoungFest, MJ RockFest, KaSHA, Retro Legendid, Alice imedemaal jääshow (Tallinn), 80-90s Legends show (Eesti).

2021. aastal avas MJProduction ööklubi 'MJClub' Tallinna kesklinnas, aadressil Parda 9. Tegu on endise, Lauri Laubrele kuulunud, Baltikumi suurima ööklubiga Dekoltee, mis 2000. aastal pankrotistus ning kelle uueks omanikuks sai Mobix invest OÜ omanik Urmas Past. Uue nimega taas-avatud ööklubi Club Decolte tegutses paar aastat, peale mida võttis ruumi kasutusele meelelahutusärimees Aivar Leping kes suri 05.08.2010 peale mida pole antud ruumides suurt tegevust toimunud. Tänaseks on MJProduction taastanud ööklubi suursugususe, eemaldades vaheseina mis jagas Dekoltee ruumid Panoraami ja Parlamendi ruumideks. ning töötab täistuuridel

## Viited

## Välislingid
* https://mjproduction.ee/et/ MJproductioni koduleht
* https://www.youtube.com/c/DJMJ/featured DJ MJ